Otto Weyerstall

**Carl Otto Weyerstall** (15. helmikuuta 1881 Saksa – 16. kesäkuuta 1931) oli saksalaissyntyinen rakennusinsinööri, joka oli tuomassa teräsbetonitekniikan osaamista Suomeen 1900-luvun alussa. Hän hankki Saksassa perusteellisen sekä teoreettisen että käytännöllisen koulutuksen alalleen ja toimi ennen Suomeen tuloaan erinäisissä tehtävissä Venäjällä. Weyerstall oli jo vuonna 1906 saksalaisen rakennusliikkeen Meyer & Sohnin teknillisenä johtajana Suomessa johtaen tiettävästi ensimmäisiä rautabetonialan töitä Suomessa. Hän johti useita huomattavia betoni- ja rautabetonitöitö, muun muassa Lauritsalan sahan ja Lohjan Selluloosa Oy:n tehdasrakennukset. Weyerstall asui Suomessa lähes kymmenen vuoden ajan ennen vuotta 1914, jolloin hän joutui poistumaan maasta ensimmäisen maailmansodan puhkeamisen vuoksi. Hän toimi tällöin betonirakenteiden suunnittelijana aluksi Helsingin Sementti- ja Asfalttiliikkeen palveluksessa ja vuodesta 1912 itsenäisenä konsulttina, julkaisi aiheesta kirjan ruotsin ja suomen kielellä sekä kirjoitti artikkeleita rakennusalan lehtiin. Weyerstall palasi Suomeen 1919 vastaperustetun *Sementtirakenne Oy*:n johtoon ja oli yhtiön johdossa vuoteen 1925 saakka. Luovuttuaan suoranaisesta rakennustoiminnasta hän toimi neuvottelevana rakennusinsinöörinä, ottaen osaa sekä suunnittelijana että valvojana useisiin suuriin rakennusyrityksiin, muun muassa Lohjan Kalkkitehdas Oy:n uudisrakennuksiin Kirkniemessä, Hackman & Co:n selluloostehdasrakennuksiin Johanneksessa sekä erinäisiin rakennustöihin Kankaan tehtailla ja Liittopankin ja Fazerin toimitaloilla Helsingissä. Weyerstall oli myös yksi Suomen Betoniyhdistyksen perustajista. 

Ensimmäisen maailmansodan aikana Weyerstall oli Saksassa hannoverilaisen *Cementbau Aktiengesellschaft*-yhtiön palveluksessa johtaen linnoitusten ja teollisuuslaitosten rakennustöitä Saksassa ja Belgiassa.
__NOTOC__
## Kirjallista tuotantoa
* *Elementarbok för Cement-, Beton och Järnbeton*. Öflund & Pettersson, Helsingfors 1912, ilmestyi suomeksi Yrjö Similän kääntämänä nimellä *Sementti, betoni ja rautabetoni : alkeisoppikirja*. Kirja, Helsinki 1913

## Suunnittelutöitä

* Lauritsalan sahalaitos, yksi maailman ensimmäisiä betonirakenteisia sahoja, 1906
* Lohjan kalkkitehtaan selluloosatehdas
* Nokian selluloosatehdas 
* Inkeroisten kirkon betonirakenteet, 1910 
* Loviisa–Vesijärvi-radan ylikulkusilta Harjukadulla Lahdessa, 1909
* Kalevankankaan hautausmaan kappelin rautabetonikupoli, Tampere, 1912 

## Lähteet

## Aiheesta muualla
* Otto Weyerstall : Rautabetonisilta Lovisa-Vesijärven radan yli Lahdessa, Rakennustaito : Suomen rakennusmestariliiton ammattilehti, 1.5.1910, nro 11, s. 17, Kansalliskirjaston digitaaliset aineistot
* Otto Weyerstall : Tampereen tapettitehtaan uutisrakennus Epilässä, Rakennustaito : Suomen rakennusmestariliiton ammattilehti, 1.5.1910, nro 9, s. 19, Kansalliskirjaston digitaaliset aineistot
* Otto Weyerstall : Rautabetoniholvit venäläisen kymnaasin uutisrakennuksessa Helsingissä, Rakennustaito : Suomen rakennusmestariliiton ammattilehti, 1.10.1913, nro 19, s. 15, Kansalliskirjaston digitaaliset aineistot
* Otto Weyerstall : Lohjan Kalkkitehdas Osakeyhtiön uusi sementtitehdas Lohjalla, Rakennustaito : Suomen rakennusmestariliiton ammattilehti, 6.9.1919, nro 17, s. 9, Kansalliskirjaston digitaaliset aineistot
* Otto Weyerstall : Die Entwicklung des Eisenbetonbaues in Finnland und die Einführung der Baukontrolle, Der Bauingenieur Heft 27, 11. Jahrgang, 4.7.1930